Framkvæmdir vegna íbúða á Hrólfsskálamel á Seltjarnarnesi hefjast um mánaðarmótin apríl / maí , gert er ráð fyrir að fyrsta byggingin af þremur verði tilbúin haustið 2008 . Alls verða um 80 íbúðir í byggingunum en 26 íbúðir eru í fyrsta húsinu og er gert ráð fyrir að framkvæmdirnar taki tvö til þrjú ár . Svæðið afmarkast til suðurs af Suðurströnd , til austurs af Nesvegi , til norðurs af syðri mörkum lóðar Mýrarhúsaskóla og íbúðum aldraðra við Skólabraut og til vesturs af eystri mörkum lóðar íþróttamiðstöðvarinnar . Byggingarnar þrjár verða þrjár til fjórar hæðir auk kjallara . Fyrsta byggingin verður á norðvesturhluta reitsins , önnur byggingin sunnan við hana og sú þriðja við Nesveginn . Í fyrsta áfanga verða núverandi húsnæði líkamsræktarstöðvarinnar Ræktin og hjólbarðaverkstæðisins Nesdekks rifin og í kjölfarið hefjist jarðvegsframkvæmdir . Áformað sé að hefja steypuvinnu í maí eða júní og stefnt er að því að íbúðirnar í fyrsta húsinu verði fullbúnar haustið 2008 .